Gyldenpris

**Gyldenpris** er et boligområde i Bergen, på grensen mellom bydelene Årstad og Laksevåg. Området er omgitt av Solheim i sør, Damsgård i nord, Puddefjorden og Damsgårdssundet i øst og Løvstakken i vest. Navnet er hentet fra en lystgård fra 1700-tallet, som var skilt ut fra Damsgård. Hovedhuset stod frem til 1955. Gyldenpris tilhørte opprinnelig gamle Laksevåg kommune, men ble innlemmet i Bergen kommune ved lov av 27. mai 1921 og hadde da ca. 2000 innbyggere. 

Gyldenpris utgjør et område på 0,26 km² og hadde 1&nbsp;734 innbyggere 1. januar 2015, fordelt på grunnkretsene Gyldenpris (Laksevåg bydel), Stranden og Strandlien (Årstad bydel). I tillegg hører de 274 leilighetene i Münsterbekken borettslag i grunnkretsen Øvre Damsgård til Gyldenpris (adressen Frydenbølien). Gyldenpris inngår i Løvstakksiden sogn under Bergen domprosti i Den norske kirke. Sognekirken Sankt Markus kirke ligger på grensen mot nabostrøket Solheim i sør. I området ligger også lyststedet Urdi i senempire og Gyldenpris studentboliger.

## Historie
Langs Damsgårdssundet ble det mot slutten av 1800-tallet bygget ut industri. Bergen kommune kjøpte eiendommene Gyldenpris og Stranden (samlet kalt Gyldenpris) i 1912 og hadde planer for utbygging av bydeler. Området ble i 1921 administrativt avstått fra Laksevåg kommune til Bergen, med ca. 1&nbsp;700 innbyggere. I 1956 ble Gyldenpris knyttet nærmere til Bergen kommunikasjonsmessig ved at Puddefjordsbroen over til Møhlenpris ble åpnet.

### «Blodbyen»

Etter bergensbrannen 1916 fikk Bergen kommune reist en brakkeby på Gyldenpris, som nødboliger for husløse i Bergen. Alle husene ble malt i en blodrød farge, og dette ga området navnet «Blodbyen» på folkemunne. Etter hvert ble tilnavnet underbygget av mye slåssing og bråk i området. I 1977 ble tidligere landslagsspiller Odd Frantzen sparket i hjel på Gyldenpris, stedet hvor han også ble født.

De fleste husene i «Blodbyen» ble revet i forbindelse med byggingen av Puddefjordsbroen, Løvstakktunnelen og det nye veinettet på vestsiden av Puddefjorden. Ett av de seks husene som står igjen av «Blodbyen», har i mange år fungert som klubbhus og garderobe for fotballaget Orion, som har sin hjemmebane på «Frøyabanen», senere omdøpt til «Gyldenpris idrettsplass» eller «Gyldenprisbanen». I nyere tid har også deler av Ny-Krohnborg IL (de yngste og de eldste) flyttet inn i klubbhuset. De fem resterende husene fungerer i dag som kommunalt botreningssenter for personer med rusrelaterte utfordringer.

### Utbygging

På 1950-tallet fikk Gyldenpris en tettere bebyggelse da det ble begrenset tilgang på byggeland innenfor de eksisterende bygrensene til Bergen. Datidens løsning på boligmangelen var å bygge i høyden. I 1951 bygget Vestbo de tre karakteristiske syvetasjers punkthusene som utgjør Stranden boliglag A/S (75 leiligheter). 

I 1957 ble det vedtatt en regulering av Blekenberg/Gyldenpris med utvidelse av Løvstakkveien og Firdagaten. «Det regulerte område er som nordøstskråning meget solfattig, men har en praktfull utsikt mot nord og nordøst.» Leilighetene skulle derfor være gjennomgående, og husblokkene ikke mer enn 8 meter dype. Oppholdsrom skulle være gjennomgående med vinduer på to fasader. Gesimshøyden fikk ikke overstige 5 meter for enetasjes bygg, 7 m for toetasjes hus og ti m for treetasjes hus. Kjellerleiligheter var ikke tillatt pga de dårlige solforholdene. En påpekte muligheten av å innrede loftsrom som boder og tørkerom i kjellerrom i stedet, der terrenget lå over omgivelsene. Loftsetasjen ville da kunne gjøres minimal og redusere husets mønehøyde. Det skulle være fasadepuss på branngavler som trolig ville bli stående synlige i mer enn et år. Husene skulle ha saltak med takvinkel ikke over 30 grader. 

Senere fikk området mer dominerende blokkbebyggelse. Münsterbekken borettslag (274 leiligheter) ble bygget av Arne Sande A/S i 1978, og i 1980 ble det ytterligere fortetning da BOB førte opp 72 leiligheter i Gyldenpris borettslag. I 2004 bygget Studentsamskipnaden i Bergen en boligblokk med 157 boenheter, på marken mellom bygningen til tidligere Høyes vinfabrikk og Gyldenprisbanen. Siden slutten av 2000-tallet har det vært massiv utbygging langs vestsiden av Damsgårdssundet, der den tradisjonelle industrien vek for boligblokker. I 2011 ble det annonsert at det skulle bygges 1&nbsp;200-1&nbsp;400 nye leiligheter i Damsgårdsveien og Michael Krohns gate, blant annet selveierlaget Treet (utbygger BOB), som en tid var verdens høyeste boligblokk bygget i tre.

## Severdigheter, historiske bedrifter og steder

* Gyldenprisbanen
* Gyldenpris barnehage
* Høyes vinfabrikk 
* Karensfryd
* Karsten Moholt AS
* Kloppsteinen
* Münsterbekken
* Puddefjordsbroen
* Punkthusene  
* Sammen-boligene på Gyldenpris
* Urdi
* Damsgårdstuene Spiseri
* Treet – per 2016 verdens høyeste hus bygd i treverk

## Referanser


## Eksterne lenker
* Bergen byleksikon på nett, om Gyldenpris
* NRK Språkspalten
* Bilde av "Blodbyen" på Bergen Fotomuseum
* Botreningssenter på Gyldenpris